Bilist skled og traff Bybanen

En uheldig bilist på snøføre fikk et hardt møte med Bybanen under Nye Nygårdsbro tirsdag ettermiddag.

Publisert Publisert 6. desember 2011

KOLLISJON: - Vi har fått beskjed om å holde oss i ro her inne, sier passasjer Maria Kausland (17). Foto: HERMAN FRANTZEN

Denne artikkelen er over åtte år gammel

Ingen skal ha blitt skadet i uhellet, som ble meldt klokken 12.09.

Politiet rykket ut til ulykkesstedet i Møllendalsveien i Bergen. De dirigerte trafikken på stedet mens ryddingen pågikk.

Det var Bybanens vogn 212 som kolliderte.

Rar lyd

Maria Kausland (17) satt i vognen, som var på vei til Nesttun, da hun plutselig hørte et smell.

— Det kom en rar lyd og så et smell. Jeg ble jo litt redd, det er så glatt, sier hun.

Sammen med de andre passasjerene satt hun og ventet på at politiet skulle evakuere bybanevognene.

— Vi har fått beskjed om å holde oss i ro her inne.

Vognen kunne imidlertid dra fra stedet for egen maskin like etter.

- Bilen skled

Ifølge 17-åringen skled bilen før den ble truffet av bybanevognen.

Det var en godt voksen mann som var i bilen. Han kom seg raskt ut og snakker nå med politiet, forteller vitnet.

— Jeg tror ikke noen er skadet, sier Kausland.

- Bil kjørte inn i siden

Fjord1 Partner, som driver Bybanen, har hatt sikkerhetssjefen ute på ulykkesstedet.

— Det var en bil som kjørte inn i siden på vognen. En dør på bybanevognen er skadet. Bilen har også fått en del skader, men jeg kan ikke si noe om omfanget, sier sikkerhetssjef Trond Magne Målsnes i Fjord1.

— Vognen er på vei til verksted, og trafikken er i gang igjen, sier Målsnes i 12.30-tiden tirsdag.

Ifølge Målsnes har det også tidligere vært sammenstøt mellom bil og bybane på samme sted.

— Jeg mener det var i fjor, sier sikkerhetssjefen.

Carl Erik Nielsen, daglig leder i Bybanen AS, er glad det ikke er meldt om personskade.

— I utgangspunktet er det ikke gitt noen alarmmelding. Det viktigste er at ingen er skadet. De materielle skadene vet vi ikke noe konkret om ennå, men det får vi nok snart vite, sier Nielsen.

Nok vogner

Det er Bybanen AS som eier de 14 bybanevognene og har ansvaret for infrastrukturen rundt Bybanen.

- Vil den påkjørte vognen bli tatt ut av trafikk?

— Det kan skje, men for avviklingen av rutene trenger det ikke å få noe å si med en vogn ute av drift. Vi har 14 vogner, og for øyeblikket klarer vi å ta unna trafikken med seks av dem, sier Nielsen.

UHELDIG: Mannen med materialer på taket kom seilende på det glatte føret og støtte sammen med Bybane-vognen. Foto: RUNAR MYROLD

KRASJET: Dette er bilen som støtte sammen med Bybanen. Foto: 2211-TIPSER

Publisert Publisert: 6. desember 2011 12:16 Oppdatert: 6. desember 2011 13:41